అంతర్జాతీయ సంకేతాలపై మార్కెట్ల దృష్టి..!
- దేశీయ అంశాలూ ముఖ్యమే
- వినాయక చవితి సందర్భంగా శుక్రవారం సెలవు
- స్టాక్‌ మార్కెట్‌ ట్రేడింగ్‌ నాలుగు రోజులే
నవతెలంగాణ, వాణిజ్యవిభాగం: దేశీయ స్టాక్‌ మార్కెట్లకు ఈ వారం అంతర్జాతీయ అంశాలు కీలకంగా నిలువనున్నాయి. అలాగే దేశీయంగా ఇన్ఫోసిస్‌ పరిణామాలతో పాటు చివరిదశకు చేరిన కంపెనీల త్రైమాసిక ఆర్థిక ఫలితాలు, వర్షాపాత నమోదుపై మదుపర్లు దృష్టిసారించనున్నారని విశ్లేషకులు పేర్కొంటున్నారు. వీటితో పాటు ప్రపంచ మార్కెట్ల పోకడ, విదేశీ, దేశీ ఇన్వెస్టర్ల పెట్టుబడుల సరళి, డాలరుతో రూపాయి మారకం విలువ, అంతర్జాతీయ మార్కెట్లో ముడి చమురు ధరల కదలికలు వంటి తదితర అంశాలు కూడా స్టాక్‌ మార్కెట్లను నిర్ధేశిస్తాయని మార్కెట్‌ నిపుణులు చెబుతున్నారు. గతవారం విదేశీ అంశాలకు తోడు శుక్రవారం (18న) ఇన్ఫోసిస్‌ చైర్మెన్‌ పదవి నుంచి విశాల్‌ సిక్కా హఠాత్తుగా వైదొలగడంతో దేశీయ స్టాక్‌ మార్కెట్లు భారీగా నష్టపోయాయి. దీంతో బీఎస్‌ఈ సెన్సెక్స్‌ 271 పాయింట్లు నష్టపోయి 31,524 వద్ద ముగిసింది. ఎన్‌ఎస్‌ఈ నిప్టీ 67 పాయింట్లు క్షీణించి 9,837 వద్ద స్థిరపడింది. వినాయక చవితి సందర్భంగా ఈ నెల శుక్రవారం (25న) స్టాక్‌ మార్కెట్‌కు సెలవు. ఈ నేపథ్యంలో స్టాక్‌ మార్కెట్‌ ట్రేడింగ్‌ ఈ వారం నాలుగురోజులకే పరిమితం కానున్నది.
ఇన్ఫీ అంశాలకు ప్రాధాన్యం..
ప్రముఖ సాప్ట్‌వేర్‌ సేవల సంస్థ ఇన్ఫోసిస్‌ రూ.13,000 కోట్ల విలువైన షేర్ల బైబ్యాక్‌కు బోర్డు ఆమోదం తెలిపిన సంగతి తెలిసిందే. కాగా షేరు ఒక్కింటికి రూ.1,150 చొప్పున ధర చెల్లించి తిరిగి కొనుగోలు చేపట్టనున్నట్టుగా ప్రకటించింది. విశాల్‌ సిక్కా రాజీనామా నేపథ్యంలో ఇన్ఫీ షేరు ధర శుక్రవారం 932 వద్ద ముగిసింది. ముగింపు ధరతో పోలిస్తే ప్రస్తుతం సంస్థ ప్రకటించిన బైబ్యాక్‌ ధరను పోలిస్తే దాదాపు 25శాతం ప్రీమియంతో షేర్లను తిరిగి కొనుగోలు చేయడానికి ముందుకు వస్తున్నట్టుగా తెలుస్తోంది. కాగా అమెరికా స్టాక్‌ మార్కెట్లలోనూ ఇన్ఫోసిస్‌ లిస్ట్‌యింది. దీంతో ఈ టెక్‌ దిగ్గజానికి మరో భారీ షాక్‌ తగిలినట్టు అయ్యింది. విశాల్‌ సిక్కా సీఈవో, ఎండీ పదవులకు అనూహ్యంగా రాజీనామా చేసిన నేపథ్యంలో అమెరికాలోని అక్కడి న్యాయ సంస్థలు న్యాయవిచారణకు దిగాయి. ప్రధానంగా ఫెడరల్‌ చట్టాలన ఈ దేశీయ సాప్ట్‌వేర్‌ సంస్థ అధికారులు, డైరెక్టర్లు ఉల్లఘించిన ఆరోపణల నేపథ్యంలో ఇన్వెస్టర్ల తరుపున బ్రోన్‌స్టెయిన్‌, జివెర్ట్‌ అండ్‌ గ్రాస్మాన్‌, రోసెస్‌ న్యాయ సంస్థ, పోమెరాంట్జ్‌ న్యాయ సంస్థ గోల్డ్‌ బర్గ్‌ పీసీలు ఈ విచారణ చేపట్టాయి. దీనికితోడు భారతీయ జీవిత బీమా సంస్థ (ఎల్‌ఐసీ) కూడా ఇన్ఫోసిస్‌ విషయమై అసహనం వ్యక్తం చేసినట్టుగా తెలుస్తోంది. ఈ నేపథ్యంలో సోమవారం నాటి మార్కెట్‌లో ఈ అంశాలకు ప్రాధాన్యం సంతరించుకోనుందని విశ్లేషకులు పేర్కొంటున్నారు. అయితే బైబ్యాక్‌ ఆఫర్‌ కొంత ఊరటనిచ్చే అవకాశం ఉందని వారు చెబుతున్నారు.
చివరి దశ ఫలితాలు..
ప్రస్తుత ఆర్థిక సంవత్సర జూన్‌తో ముగిసిన త్రైమాసిక ఫలితాలు ముగింపు దశకు చేరుకున్నాయి. ఈ నేపథ్యంలో వచ్చే వారం క్యాస్ట్రోల్‌ ఇండియా, జిల్లెట్‌ ఇండియాతో పాటు పలు ఇతర సంస్థలు ఏప్రిల్‌-జూన్‌ ఆర్థిక ఫలితాలు వెల్లడించనున్నాయి. దీంతో పాటు రుతుపవనాల విస్తరణ మార్కెట్‌ సెంటిమెంటుకు కీలకంగా నిలువనుంది. అలాగే బ్యాంకింగ్‌ రంగంలో నానాటికి పెరిగిపోతున్న మొండిబాకీల అంశంపై... ప్రభుత్వ రంగ బ్యాంకులకు మరింత మూలధనం అందించాల్సిన అవసరముందని భారతీయ రిజర్వు బ్యాంకు (ఆర్‌బీఐ) ఉర్జిత్‌ పటేల్‌ అభ్రిపాయం వ్యక్తం చేసిన తెలిసిందే. ఈ నేపథ్యంలో వచ్చే వారం బ్యాంకింగ్‌ రంగ షేర్లు స్టాక్‌ మార్కెట్లకు దిశనిర్దేశం చేయనున్నట్టు నిపుణులు పేర్కొన్నారు.
విదేశీ అంశాలు కీలకమే..
అమెరికా- ఉత్తర కొరియా మధ్య తలెత్తిన యుద్ధ వాతావరణ తొలగినప్పటికీ, అమెరికాలోని టాప్‌ సీఈవోల రాజీనామాలతో అమెరికా అధ్యక్షుడు డొనాల్డ్‌ ట్రంప్‌ రెండు వ్యూహాత్మక వ్యాపార సలహా కౌనిల్స్‌ళ్లను రద్దు చేయడం, స్పెయిన్‌లో ఉగ్రదాడులు, ఫెడ్‌ రిజర్వు కీలక వడ్డీ రేట్ల పెంపుపై వెనక్కి తగ్గడం, అలాగే ఆగస్టు నెలకు చెందిన నిక్కి ప్లాష్‌ జపాన్‌ తయారీ పీఎంఐ గణంకాలను మార్కిట్‌ ఎకనామిక్స్‌ ఈ వారం ప్రకటించనుంది. జులైలో ఇది 52.1శాతానికి పడిపోయింది. ఈ నేపథ్యంలో మార్కెట్లకు ఈ అంశాలు కీలకంగా మారనున్నట్టు మార్కెట్‌ నిపుణులు విశ్లేషిస్తున్నారు.
మీ స్నేహితులకు రికమెండ్ చెయ్యండి